de Victor Bratu 21.6.2016

Premieră în politica românească: plenul Senatului a respins, marţi, cu 77 voturi ”împotrivă”, 8 abţineri şi doar 25 de voturi ”pentru”, proiectul de lege privind abilitarea Guvernului de a emite ordonanţe în vacanţa parlamentară.

Forul decident va fi, însă, Camera Deputaților.

Există o serie de obiecții formulate de partide în legătură cu planurile guvernamentale, disputele între partide sau cele ale partidelor cu guvernul urmând să fie tranșate la votul decisiv din Cameră.

Dacă și Camera Deputaților va proceda identic, atunci în caz de urgență va trebui convocat parlamentul în sesiune extraordinară.

Parlamentul nu a refuzat niciodată unui guvern post-decembrist abilitarea de a legifera prin ordonanță de urgență în perioada vacanței parlamentare.

Comisia juridică a Senatului abilitase în cursul dimineții Guvernul să emită ordonanțe pe timpul vacanței parlamentare, respingând aproape toate amendamentele celorlalte comisii parlamentare sesizate.

În cele ce urmează, planurile guvernamentale, opinia Consiliului legislativ și o clasificare a obiecțiilor funcție de tabăra politică.

Domenii și acte pe agenda guvernamentală

Potrivit proiectului elaborat de guvern, cabinetul Cioloș a solicitat abilitarea să emită ordonanțe în următoarele domenii:

Finanțe Publice și Economie

Specific, e vorba de:

Rectificarea Bugetului de Stat și a Bugetului Asigurărilor sociale pe 2016

Reglementarea unor măsuri fiscal bugetare și completarea de acte normative

Modificarea și completarea procedurilor în ceea ce privește ajutorul de stat și legea concurenței

Modificarea și completarea ordonanței privind controlul intern/managerial și controlul financiar preventiv

Modificarea și completarea ordonanței privind instituțiile de credit și adecvarea capitalului

Modificarea și completarea ordonanței privind organismele de plasament colectiv în valori mobiliare și societățile de administrare a investițiilor și a legii privind piața de capital

Modificarea și completarea Codului fiscal

Modificarea și completarea ordonanței privind comercializarea produselor și serviciilor de piață

Modificarea și completarea ordonanței privind măsuri pentru prevenirea incapacității de plată

Modificarea și completarea ordonanței privind măsuri pentru diminuarea arieratelor bugetare ale unor operatori din industria de apărare

Reglementări privind contractele de credit pentru bunuri imobile

Măsuri pentru îmbunătățirea legislației de concurență

Măsuri pentru autorizarea și plata obligațiilor financiare la organisme internaționale

Dezvoltare Regională și Administrație Publică

Specific:

Modificarea și completarea ordonanței de înființare a Companiei Naționale de Investiții

Reglementări pentru amenajarea spațiului maritim

Înființarea Institutului Național de Administrație

Modificarea legii privind amenajarea teritoriului și urbanismul

Modificarea și completarea ordonanței privind măsuri pentru reducerea riscului seismic al construcțiilor existente

Modificarea și completarea legii de organizare și funcționare a statisticii oficiale

Măsuri de reorganizare la nivelul administrației centrale

Măsuri de eficientizare a activității unor structuri ale administrației centrale și intreprinderi cu capital de stat

Modificarea și completarea legii privind serviciile din subordinea Președintelui României

Afaceri Interne

Modificarea și completarea actelor normative în domeniul străinilor

Modificarea unor taxe pentru servicii prestate pentru persoane fizice și juridice de către MAI

Justiție

Reglementări privind statutul personalului de probațiune

Cultură

Modificarea și completarea ordonanței privind protecția patrimoniului arheologic și declararea unor situri arheologice ca zone de interes național

Modificarea și completarea legii privind protejarea monumentelor istorice

Modificarea și completarea legii cinematografiei

Fonduri Europene

Modificarea și completarea ordonanței privind gestiunea financiară a fondurilor europene din perioada de programare 2014-2020

Modificarea și completarea ordonanței privind prevenirea, constatarea și sancționarea neregulilor apărute în obținerea și utilizarea fondurilor europene

Agricultură

Organizarea și desfășurarea activității de neutralizare a deșeurilor de origine animală

Modificarea și completarea unor acte normative în domeniul agriculturii și dezvoltării rurale

Sănătate

Modificarea și completarea ordonanței privind organizarea și finanțarea rezidențiatului

Modificarea și completarea legii farmaciei

Masuri privind acordarea de servicii medicale unor categorii de persoane

Modificarea și completarea legii care asigură plata de la buget a TVA aferent bunurilor și serviciilor achiziționate în cadrul Programului privind tuberculoza

Comuncații

Stabilirea tarifului de utilizare a SEAP

Modificarea și completarea ordonanței privind serviciile poștale

Modificarea și completarea unor acte în domeniul comunicațiilor

Transporturi

Înființarea Agenției de Reformă Feroviară

Măsuri pentru reorganizarea CNADNR, înființarea Companiei Naționale de Investiții Rutiere și alte măsuri în domeniul transporturilor

Administrația Patrimoniului și Protocolului de Stat

Măsuri de eficientizare a RAAPPS

Modificarea și completarea ordonanței privind constituirea și utilizarea fondului locativ de protocol

Reglementări privind plata unor investiții

Modificarea și completarea legii privind acordarea unor drepturi persoanelor care au avut calitatea de șef al statului român

Observațiile Consiliului legislativ

Consiliul legislativ a emis un aviz favorabil asupra proiectului, având însă următoarea observație: în condițiile în care există în proiect intervenții și asupra unor legi organice ”este ncesar ca schimbările dorite să se refere doar la dispoziții cu caracter ordinar din cadrul respectivelor acte normative”.

Cu titlu de exemplu, Consiliul legislativ face trimitere la:

Propunerea de modificare a ordonanței privind instituțiile de credit, cea privind organismele de plasament colectiv sau piața de capital- Ministerul Finanțelor

Intenția de modificare a ordonanței privind prevenirea, constatarea și sancționarea neregulilor apărute în obținerea și utilizarea fondurilor europene- Ministerul Fondurilor Europene

Dorința de înființare a Institutului Național de Administrație, care prin ordonanță nu ar putea căpăta caracterul de autoritate administrativă autonomă- Ministerul Dezvoltării

Măsurile de reorganizare ale administrației centrale și cele privind eficientizarea activității acestora nu trebuie să conțină măsuri de reorganizare a Guvernului deoarece ar fi contrare prevederilor constituționale- Ministerul Dezvoltării

Legat de statutul personalului de probațiune, Consiliul atrage atenția că reglementarea prin OUG se poate face doar dacă acestei categorii profesionale nu îi va fi atribuit un statut special- Ministerul Justiției

Disputele politice cu guvernul

În afară de Comisia juridică, alte 9 comisii de specialitate au fost chemate să dea aviz proiectului prin care Guvernul este abilitat să emită ordonanțe în perioada de vacanță parlamentară.

Ce au decis aceste comisii, în cele ce urmează:

Comisia pentru transporturi și energie, condusă de senatorul PSD Ionel Butunoi, a dat aviz negativ întregului proiect.

La fel, Comisia pentru Administrație publică, condusă de senatorul UNPR Ion Toma.

Tot aviz negativ a acordat și Comisia de cultură, condusă de senatorul PSD Georgică Severin.

La pol opus, Comisia pentru Dezvoltare regională, condusă de senatorul fost PC Mircea Banias, care a acordat aviz pozitiv întregului proiect, fără amendamente.

Comisia pentru buget finanțe, condusă de senatorul PSD Viorel Arcaș, a dat aviz pozitiv, dar a cerut eliminarea urmatoarelor inițiative guvernamentale, în majoritate formulate de Ministerul de Finanțe:

Reglementarea de măsuri fiscal-bugetare și completarea de acte normative

Modificarea procedurilor în domeniul ajutorului de stat

Modificarea legislației privind controlul intern/managerial și controlul financiar preventiv

Modificarea Codului fiscal

Schimbarea reglementărilor în materia comercializării produselor și serviciilor de piață

Modificarea ordonanțelor privind prevenirea incapacității de plată, privind diminuarea arieratelor bugetare în industria de apărare

Schimbarea reglementărilor privind contractele de credit sau a legislației în domeniul concurenței

Autorizarea și plata obligațiilor financiare la organisme și instituții internaționale

Schimbarea ordonanței privind gestionarea financiară a fondurilor europene

Comisia Economică, industrii și servicii- condusă de senatorul liberal Nazare-Eugen Ţapu, are la rândul ei aproximativ aceleași propuneri de reducerea domeniilor în care guvernul va putea emite ordonanțe, cerând suplimentar blocarea următoarelor propuneri formulate de vicepremierul Dîncu:

Modificarea ordonanței de înființare a CNI

Inființarea Institutului Național de Administrație

Modificarea legii privind amenajarea teritoriului și urbanismului

Modificarea legii statisticii oficiale

Măsuile de reorganizare și de eficientizare a administrației publice centrale

Modificarea legii privind serviciile subbordonate Președintelui României

Această comisie nu agrează niciunul dintre planurile Ministerului Comunicațiilor

Comisia de agricultură, condusă de senatorul PSD Doina Silistru, a dat aviz pozitiv dar a cerut ca Ministerului Agriculturii să îi fie interzis să promoveze ordonanțe care modifică acte normative descrise generic ca fiind ”în domeniul agriculturii și dezvoltării rurale”.

Comisia pentru sănătate publică, condusă de senatorul PNL Ion Luchian, a dat aviz pozitiv, cu un amendament prin care respinge ideea unei ordonanțe care să acorde servicii medicale ”unor categorii de persoane”.

Amendamente are și Comisia pentru dezvoltare și strategie economică, condusă de senatorul PSD Ștefan Oprea. Această comisie respinge majoritatea covârșitoare a propunerilor venite de la Finanțe, Economie și Comunicații, argumentând că Guvernul nu justifică caracterul de urgență al propunerilor formulate de aceste ministere și ca oricum toate acestea s-ar afla deja în procesul de dezbatere fiind de competența Parlamentului, nu a Guvernului.

Comisia juridică a agregat toate observațiile comisiilor și în final a formulat un aviz pozitiv respingând toate modificările propuse de colegii senatori, cu o singură precizare:

Institutul Național de Administrație poate fi înființat ca autoritate în subordinea Ministerului Dezvoltării Regionale și Administrației Publice.

Comisia juridică a mai suplimentat lista guvernului cu propuneri de la Comisia de sănătate și cea pentru agricultură, care doresc: